Toekomsberaad: Hoe kan jy betrokke raak?Ds. Henk Stavast oorhandig ‘n tjek van R1, 224 miljoen wat ingesamel is tydens die Hou God in Skole fietstoer aan Kallie Kriel van AfriForum. Foto: Reint Dykema. Bykans honderd jaar gelede was Afrikaners in sak en as. Die oorlog was verlore en Engeland het oor Suid-Afrika regeer, Afrikaners is as tweedeklasburgers behandel, armoede het ’n groeiende werklikheid geword en mense was oor die algemeen moedeloos. Dit was egter die Helpmekaarbeweging wat mense in hierdie moeilike omstandighede weer hoop gegee het. Afrikaners het besef dat hulle nie hul lot aan ’n vyandige owerheid kan oordra nie. Almal het betrokke geraak en hand aan die ploeg geslaan. Dit is deur hierdie durf en daadkrag wat Afrikaners uit die stof van verslaentheid opgestaan het. Vandag is Afrikaners weer moedeloos. Die omstandighede waarin hulle hul vandag bevind, is in baie opsigte soortgelyk aan die omstandighede van honderd jaar gelede, maar is ook in baie opsigte uniek. Een feit wat egter duidelik is, is dat Afrikaners se toekoms slegs in hul eie hande is. Afrikaners moet uit die verlede leer en daarop bou vir die toekoms. Die Solidariteit Beweging en al sy instellings werk hard om op hul onderskeie terreine ’n toekoms te verseker. Dit is egter tevergeefs as Afrikaners nie ook in hul menigtes betrokke raak nie. Hierdie artikel bied ’n totaal van 150 “doen-dinge” wat uitgevoer kan word deur Afrikaners wat bereid is om hulle toekoms in hul eie hande te neem.